CELEX: 32011R0531
Language: sl
Date: 2011-05-31 00:00:00
Title: Izvedbena uredba Komisije (EU) št. 531/2011 z dne 31. maja 2011 o spremembi Uredbe Komisije (ES) št. 1480/2004 o konkretnih predpisih za blago, ki prihaja iz območij, ki niso pod dejanskim nadzorom vlade Cipra, na območja, na katerih izvaja vlada dejanski nadzor

1.6.2011   
            
            
               SL
            
            
               Uradni list Evropske unije
            
            
               L 146/4
            
         IZVEDBENA UREDBA KOMISIJE (EU) št. 531/2011
   z dne 31. maja 2011
   o spremembi Uredbe Komisije (ES) št. 1480/2004 o konkretnih predpisih za blago, ki prihaja iz območij, ki niso pod dejanskim nadzorom vlade Cipra, na območja, na katerih izvaja vlada dejanski nadzor
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 866/2004 z dne 29. aprila 2004 o režimu na podlagi člena 2 Protokola št. 10 k Aktu o pristopu (1) in zlasti člena 4(12) Uredbe,
   po posvetu z Odborom za urejanje razmejitvene črte (2),
   ob upoštevanju naslednjega:
   
               (1)
            
            
               Uredba Komisije (ES) št. 1480/2004 (3) določa posebno ureditev za fitosanitarne inšpekcije blaga, ki vključuje rastline, rastlinske proizvode in druge predmete, zajete v delu B Priloge V k Direktivi Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (4), ter poročanje o tem blagu.
            
         
               (2)
            
            
               Trgovinske in gospodarske odnose na otoku je treba izboljšati v skladu z izkušnjami, ki so bile pridobljene od začetka veljavnosti Uredbe (ES) št. 1480/2004.
            
         
               (3)
            
            
               Krompir je najpomembnejši posamezen proizvod, s katerim se trguje prek zelene črte.
            
         
               (4)
            
            
               Da bi povečali obseg trgovine s krompirjem, bi moralo biti proizvajalcem krompirja na območjih, ki niso pod dejanskim nadzorom vlade Republike Ciper (v nadaljnjem besedilu: območja), dovoljeno, da pridelujejo krompir iz drugega izkopa iz semenskega krompirja, ki so ga pridelali in shranili na kmetijah na območjih.
            
         
               (5)
            
            
               Semenski krompir, shranjen na kmetijah na območjih, se prideluje neposredno iz semena, overjenega v EU.
            
         
               (6)
            
            
               Pozitivne izkušnje pri trgovanju s krompirjem prek zelene črte so od leta 2006 pokazale, da na območjih pridelan krompir ne predstavlja nepotrebnih tveganj za zdravje rastlin pri njegovem uvajanju na območja pod dejanskim nadzorom vlade Republike Ciper, če so neodvisni strokovnjaki, ki jih je imenovala Komisija, izvedli zdravstvene inšpekcijske preglede rastlin in je bila sledljivost zagotovljena. Zato se lahko nekatere omejitve, določene v drugem pododstavku člena 3(1) Uredbe (ES) št. 1480/2004, odpravijo.
            
         
               (7)
            
            
               Neodvisni fitosanitarni strokovnjaki, ki jih imenuje Komisija, bodo še naprej napoteni na območja za zagotovitev potrebne varnosti glede sledljivosti in fitosanitarnega statusa pridelanega krompirja.
            
         
               (8)
            
            
               Uredbo (ES) št. 1480/2004 je zato treba ustrezno spremeniti –
            
         SPREJELA NASLEDNJO UREDBO:
   Člen 1
   Uredba (ES) št. 1480/2004 se spremeni:
   
               1.
            
            
               v členu 3(1) se drugi pododstavek nadomesti z naslednjim:
               „Za krompir neodvisni fitosanitarni izvedenci preverijo, da je bil krompir v pošiljki pridelan neposredno iz semenskega krompirja, overjenega v eni od držav članic, ali iz semenskega krompirja, overjenega v kateri koli drugi državi, iz katere vnos krompirja v Unijo za namene sajenja ni prepovedan na podlagi Priloge III k Direktivi 2000/29/ES, ali iz semenskega krompirja, shranjenega na kmetijah, ki je bil pridelan pod nadzorom izvedencev neposredno iz overjenega semenskega krompirja.“;
            
         
               2.
            
            
               priloga III se nadomesti z besedilom iz Priloge k tej uredbi.
            
         Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. maja 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 161, 30.4.2004, str. 128.
   
      (2)  Ustanovljen s členom 4(12) Uredbe (ES) št. 866/2004.
   
      (3)  UL L 272, 20.8.2004, str. 3.
   
      (4)  UL L 169, 10.7.2000, str. 1.
   
      PRILOGA
      
         
            „PRILOGA III
            
               Vzorec obrazca ‚Poročilo fitosanitarne inšpekcije‘ iz člena 3(2)